De erzamen, louezamen, vorzichtigen, wijsen manne, heren borgermestere vnd rat der stad Lubike, vnse besundergen leuen vronde, do wij borgermestere vnd rad der stad Reualle ynnychliken groten mit ewigheme heyle in Gode vnd begheren iuwer vorzichtigen wijsheit to wetene, dat hern Jacob Abrahames husurouwe vnd ere sone Jacop mit eren vormundern vnd myt hern Hinrike Rebucke synt gheweset vor vnseme zittenden stole des rades, vnd de vorbenomede vrouwe hauet mit vulbord eres sons vorscreuen vnd erer vormundere darsulues vor vns vullenkomen mechtich gemaket hern Hinrike vorbenomed, wysere dusses breues, de veer duzent mark Lubesch, de her Jacop Abrahamssone vorbenomed vnder iuweme erzamen rade heuet na vtwysinge iuwes breues besegelt mit iuweme ingesegele, van iuwer vorzichticheit to entfangende vnd vpthoborende, off iuwe vorzichticheit des mit eme eens wert, vnd alle dynck darby tho donde vnd tho latende lykeder wijs, off alze hern Jacops husurouwe vorbenomed vnd ere sone mit eren vormunderen don eder laten mochten, off se dar suluen jegenwordich weren. Ok so heuet de vorbenomede vrouwe vnd ere sone mit vulbord erer vormundere den breff sprekende vppe de veer duzent mark Lubesch vorscreuen, besegelt mit iuweme ingesegele, vnder vnsen rad geleget tho truwer hant, tho vorwarende bette tho der tijt, dat gij des mit hern Hinrike erghenomed eens werden vnd gij vns thoschryuen mit vulbord hern Hinrikes. Weme wij den breff dan antworden solen, deme wille wij ene dan gherne antworden. Item so heuet de vorbenomede vrouwe vnd ere sone mit eren vormunderen bekant openbar vor vnseme zittenden stole des rades, dat her Jacop, Abrahams sone, milder dechtnisse, hern Hinrike Rebucke vorbenomed ghegeuen heuet twe duzent mark Lubesch van den veer duzent marken, alse iuwe breff vorscreuen utwyset. Warvmme leuen, louezamen heren, bidde wij iuwe vorzichtigen wijsheit mit gantzeme vlijte begherende, vrontlik vnd vorderlik to wesende hern Hinrike vorbenomed dat eme de vorschreuene veer duzent mark Lubesch ghutliken entlichtet werden mit der renthe vnvorthogert, iw so leffliken hijr ane zijk to bewysende, alse wij des gantze ghetruwe tho iv hebben vnd gherne in eme ghelijken eder in ghroteren zaken thegen iuwe leue vordenen willen, wor wij moghen. Dusser vorscreuenen zake to merer ghetuchnisse der warheit so hebbe wij vnser stad secreet to rugge an dusser breff ghedrucket. Gescreuen int jar vnses Heren syner ghebort xiiij° vnd xij jar, an der x(m) ridder auende.